בצעד שלא הפתיע איש, פרסמה היום מועצת המנהלים של יאהו הודעה רשמית הדוחה את הצעת הרכישה של מיקרוסופט, כשהיא משאירה פתח למשא ומתן בתקווה כי ענקית התוכנה מרדמונד תגיב בהצעה אטרקטיבית יותר. כוונות החברה להשיב בשלילה היו ידועות כבר מסוף השבוע, לאחר שמידע ברוח זו דלף מישיבות הדירקטוריון.
בהודעה נאמר כי ההצעה של מיקרוסופט, שעומדת על 44.6 מיליארד דולר, "רחוקה מלשקף את ערכה האמיתי של יאהו". מחיר המניה של יאהו הגיב לשמועות על הסירוב בעליות היום בבוקר, שהביאו אותה ל-$29.54 למניה, בשעה שמניית מיקרוסופט המשיכה לרדת והגיעה ל-$28.10 למניה.
במכתב ששלח מנכ"ל יאהו ג'רי יאנג לעובדי החברה, הוא הבהיר כי יאהו מתכוונת לשפר את מצבה הכלכלי באמצעות כיבוש נתח גדול יותר משוק הפרסום המקוון, שלטענתו יגדל מ-45 מיליארד דולר ל-75 מיליארד דולר עד 2010. על ידי יישום שורה של טכנולוגיות חדשות, הוא טען, תצליח יאהו להפוך את שטחי הפרסום שלה ל"קניית חובה" למפרסמים.
מיקרוסופט טרם פרסמה תגובה רשמית לסירוב.
This entry was posted on פברואר 11, 2008 at 8:12 pm and is filed under חדשות ועדכונים.	You can follow any responses to this entry through the RSS 2.0 feed.